El departament d'Activitats va atorgar 253 llicències per a activitats empresarials en 2018
05 de febrer 2019

![Imagen 1](/media/xnlnf2qq/97_img_6890_cuerpo.jpg)

​

El departament d'Activitats de l'Ajuntament de Sagunt ha atorgat 253 llicències o títols habilitants a negocis i empreses durant l'exercici 2018, una quantitat lleugerament inferior a les llicències que es van atorgar durant 2017, 285, però molt superior a la de fa dos anys, amb 157 llicències donades. Durant 2018, el departament va registrar un total de 341 sol·licituds d'autorització o llicència per a l'obertura d'establiments públics, una quantitat superior a les 304 que van entrar l'any passat.

Per al regidor d'Activitats, Guillermo Sampedro, “**les dades són bones, la qual cosa demostra que el coll de botella del departament ja no existix. De fet, la gran majoria de les llicències que se sol·liciten, més del 80%, tarden dos o tres mesos a concedir-se, fins i tot amb tramitacions a través d'OCA o ECMCA es pot tardar poc més de quinze dies, per la qual cosa podem parlar ja de llegenda urbana el retard a obtindre una llicència d'obertura per part de l'Ajuntament de Sagunt**”.

En este sentit, per a Sampedro, “**el departament, tant la part administrativa/jurídica com la tècnica, han funcionat a ple rendiment i de manera molt professional, i ací estan les dades per a demostrar-ho, amb els 253 títols atorgats, fins i tot amb llicències tan importants i que han ocupat bona part del temps dels funcionaris/ies, com les de Parc Sagunt o les dels establiments de Vidanova Parc**”.

![](/media/bjiiggz0/97_vidanova-aerea_cuerpo.jpg)  
_Vista aèria de VidaNova Parc_  
 

En els últims anys, el departament d'Activitats ha anat agilitant el procés administratiu per a donar una resposta ràpida a les sol·licituds de noves empreses que es volen instal·lar en el municipi o a aquelles que canvien de propietari. A més, els canvis introduïts en la legislació l'han tornada més flexible i han suposat una major rapidesa a l'hora d'atorgar autoritzacions o llicències d'obertura, amb la presència d'entitats com les OCA o ECMCA que agiliten tràmits. A més, a partir de gener s'ha posat en marxa la tramitació electrònica, la qual cosa donarà encara més velocitat als tràmits. “**A açò se suma l'acord municipal que va prendre este Equip de govern per a reduir els terminis administratius i agilitar encara més els tràmits**”, afig el regidor d'Activitats.

Des del comerç minorista, que inclou xicotetes botigues i comerços, va haver-hi 97 sol·licituds i es van autoritzar 110, algunes que quedaven pendents de l'any passat. El règim de control dels comerços minoristes ha canviat a l'empara de la Llei 12/12, ja que el seu règim va quedar modificat amb l'exclusió de la Llei 6/14. El resultat és que ja no es tramiten expedients de compatibilitats, la qual cosa agilita la tramitació en poder obrir quasi immediatament quan presenten la documentació de forma correcta. La mitjana de temps per a tramitar estes llicències és d'un mes.

També es van registrar 17 sol·licituds d'autorització per a activitats innòcues, realitzades per xicotets comerços com a carnisseries. En total es van tramitar 24 autoritzacions, ja que algunes també provenen d'anys anteriors. Estes estan subjectes de manera testimonial i residual a la Llei 6/14, però actualment en la seua majoria se subjecten al règim de Comerç Minorista abans indicat. La mitjana per a tramitar estes autoritzacions és de poc més de dos mesos si la documentació està correcta.

![](/media/bn5egz3i/97_aerea-parc-sagunt.jpg)  
_Vista aèria de Parc Sagunt_  

Es van registrar 50 declaracions responsables i es van autoritzar 33. Són activitats subjectes al Títol IV de la Llei 6/14. El temps de tràmit és similar a l'anterior, poc més de dos mesos des del moment de l'inici de l'expedient.

El departament també va rebre 28 sol·licituds de llicències ambientals per a activitats econòmiques més complexes i es van autoritzar la gran majoria, 23. El termini màxim per a resoldre-les és de sis mesos, però la mitjana és de cinc per a la tramitació, execució d'obra i obtenció de permís d'obertura. La mitjana de tramitació és major perquè es tracta del procediment més dificultós, perquè són les activitats de més alta responsabilitat dins de l'àmbit municipal d'actuació (sense comptar les Autoritzacions Ambientals Integrades, l'aprovació de les quals depén de la Generalitat Valenciana). El departament d'Activitats fa un seguiment setmanal de les compatibilitats d’este tipus d'expedients, la qual cosa evita esperes innecessàries de fins a un mes.

D'altra banda, es van registrar 57 sol·licituds d'obertura per a espectacles i es van autoritzar 22. La Llei 14/10 d'Espectacles establix que l'obertura provisional s'atorga després d'una visita de comprovació. S'intenta articular l'opció més favorable als interessos del ciutadà per a emetre el document habilitant de provisionalitat al més prompte possible i d'ofici. A més, es van registrar 19 sol·licituds per a la realització d'espectacles temporals (circs, fires i casetes de falles) i es van autoritzar 10.

També va haver-hi 64 sol·licituds de canvi de titularitat i es van autoritzar 28. Pràcticament el 90% de les persones que sol·liciten l'autorització l'obtenen en un termini de 15 dies, si aporten tota la documentació en regla.

Respecte a les autoritzacions ambientals integrades, es van registrar 9 i es van aprovar 3. Són relatives a grans projectes empresarials en els quals l'Ajuntament informa dins de l'àmbit de la seua competència i són autoritzats per la Conselleria.

*   [](http://www.facebook.com/sharer.php?u=https://aytosagunto.es/va/actualitat/el-departament-d-activitats-va-atorgar-253-llicencies-per-a-activitats-empresarials-en-2018/ "Facebook")
*   [](http://twitter.com/share?url=https://aytosagunto.es/va/actualitat/el-departament-d-activitats-va-atorgar-253-llicencies-per-a-activitats-empresarials-en-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-d-activitats-va-atorgar-253-llicencies-per-a-activitats-empresarials-en-2018/ "Linked In")
*   [](mailto:?body=https://aytosagunto.es/va/actualitat/el-departament-d-activitats-va-atorgar-253-llicencies-per-a-activitats-empresarials-en-2018/)